**Tisztelt Képviselő-testület!**

Az alábbi indítványt szeretném a T. Képviselő-testület elé terjeszteni. Kérem az abban foglalt jogos lakossági igényeket és azok megvalósulását, valamint javaslatomat támogatni szíveskedjenek!

1. Az Újszőlői lakosok sérelmezték, hogy az elmúlt időszakban csak a Tajti dűlő kapott lámpatesteket, az újszőlői dűlő és a hozzá vezető dűlő pedig nem, holott ugyanolyan indokolt lett volna az is. Személyesen megnéztem a reklamált dűlő út- és közvilágítási helyzetét. Megállapítható volt, hogy egyaránt szükséges oda 6 db lámpatest felszerelése és az út javítása is.
2. Pelikán Izabella, tanyagondnok ismételten azzal a kéréssel fordult az Önkormányzathoz, hogy az Öregszőlő dűlőben lévő lakásához vezető utat tegye járhatóvá. Kéri továbbá zúzott kővel vagy mart aszfalttal történő megterítését, hogy rossz idő esetén (eső, hó) is lehessen rajta közlekedni. Kérését azzal is indokolta, hogy jelenleg ő végzi egyedül a település tanyagondnoki teendőit, így elengedhetetlen a folyamatos, napi többszöri, ki-be járás a dűlőn.
3. A Kátai úti lakosok jelezték, hogy 30-as sebességkorlátozó tábla kitétele volna szükséges az útszakaszra, mivel az ott közlekedő járművek olyan nagy sebességgel mennek, mely veszélyezteti az ott lakók, de különösen a gyermekek biztonságát.
4. Több lakos kérte a Bacsó Béla úti első buszváró aljzatának betonozását, mivel jelenleg csak földes. Megnéztem az állapotát, és sajnálattal tapasztaltam, hogy a föld már gödörré kopott, csupa por és gaz az egész buszváró belseje. Ezt csak tetézi az a tény, hogy állati és emberi „ürülék” is szennyezi a területet. Szükséges egy kulturáltabb váró! Indokolt tehát a rendbetétele, bízva abban, hogy ha betonos a váró aljzata, akkor tisztítani is lehet, és nem piszkítanak oda.
5. A Bacsó Béla útról nyíló 3. dűlőnél lévő buszmegálló megközelítése esőzés esetén szinte lehetetlen. Ott nincs buszváró, csak egy kis „sziget”. Az előtte lévő buszkitérő pedig nagyon rossz állapotú, gödrös, saras. Esőzés esetén az utazóknak nehéz megközelíteni a megállót, a busz pedig lefröcsköli az ott várakozókat, mert akkora a víz és a sár. Vizsgáljuk meg, mit lehet ott tenni a körülmények javítására, és kinek a feladata (önkormányzat vagy KPM?) !
6. Javasolni szeretném továbbá, hogy a településen hétvégén vagy munkaidőn kívül felmerülő váratlan problémák megoldására karbantartói ügyeleti rendet állítson fel az önkormányzat. Az elmúlt időszak tapasztalatai azt igazolták, hogy erre szükség van. Javaslom továbbá a technikai dolgozók egyenletesebb munkaelosztását, munkájuk hatékonyabbá tételét.

Szentmártonkáta, 2016. május 19.

 Kele Sándorné

 alpolgármester